2013/0410 (COD)

KOMISIJOS KOMUNIKATAS EUROPOS PARLAMENTUI



pagal Sutarties dėl Europos Sąjungos veikimo 294 straipsnio 6 dalį



dėl

Tarybos pozicijos dėl Europos Parlamento ir Tarybos reglamento, kuriuo iš dalies keičiamas Tarybos reglamentas (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės aktų taikymą, priėmimo

1.Pagrindiniai faktai

Pasiūlymo perdavimo Europos Parlamentui ir Tarybai data

(dokumentas COM(2013) 0796 final – 2013/0410 (COD)): 2013 11 25. Per pirmąjį svarstymą priimtos Europos Parlamento pozicijos data: 2014 03 18. Tarybos pozicijos priėmimo data: 2015 06 15.

2.Komisijos pasiūlymo tikslas

Komisijos pasiūlymas, kuriuo iš dalies keičiamas Reglamentas Nr. 515/97, priimtas 2013 m. lapkričio 25 d. Pagrindinis jo tikslas – palengvinti kovą su sukčiavimu muitų srityje ES ir nacionaliniu lygmeniu, pagerinant importo, eksporto ir tranzito duomenų, taip pat su konteinerių judėjimu susijusių duomenų prieinamumą. Be to, pasiūlymu siekiama užtikrinti galimybę iš ekonominės veiklos vykdytojų laiku gauti patvirtinamuosius dokumentus. Be to, juo siekiama patikslinti galimybę informaciją, gautą teikiant tarpusavio pagalbą, naudoti kaip įrodymą nagrinėjant baudžiamąsias ir administracines bylas valstybėse narėse. Pagrindiniai pasiūlymo aspektai: centralizuoto pranešimų apie konteinerių padėtį registro sukūrimas; importo, eksporto ir tranzito registro sukūrimas; be to, jame patikslinama galimybė informaciją, gautą teikiant tarpusavio pagalbą, naudoti kaip įrodymą nagrinėjant baudžiamąsias ir administracines bylas; taip pat nustatoma procedūra, kuria vadovaudamasi Komisija iš ekonominės veiklos vykdytojų gali gauti patvirtinamuosius dokumentus.

3.Pastabos dėl Tarybos pozicijos

Taryba savo pozicijoje iš esmės pritaria pagrindiniams Komisijos pasiūlymo aspektams, tačiau siūlo padaryti kai kuriuos neesminius pakeitimus. Tarp siūlomų pakeitimų – patikslinimas, kad informacija, gauta teikiant tarpusavio pagalbą, gali būti naudojama kaip įrodymas nagrinėjant teismo bylas tik tuo atveju, jeigu informaciją teikianti valstybė narė neprieštarauja tokiam naudojimui. Pozicijoje taip pat išplečiamas su įrodymų priimtinumu susijusio pakeitimo taikymas įtraukiant informaciją, gautą naudojantis savo iniciatyva teikiamos pagalbos mechanizmą; apribojama duomenų, įtrauktinų į pasiūlytus registrus, apimtis; įtraukiama nuostata dėl sankcijų už vežėjų pranešimų apie konteinerių padėtį nepateikimą; panaikinama nuostata dėl pasiūlytuose registruose esančių duomenų perdavimo tarptautinėms organizacijoms ir ES agentūroms ir šiek tiek pakeičiama procedūra, kuria vadovaudamasi Komisija gali gauti patvirtinamuosius dokumentus.

Komisija pritaria šiems pakeitimams.

Po neoficialių trišalių diskusijų, vykusių 2014 m. lapkričio 11 d., 2014 m. gruodžio 10 d. ir 2014 m. gruodžio 18 d., Parlamentas, Taryba ir Komisija pasiekė preliminarų politinį susitarimą dėl Reglamento Nr. 515/97 pakeitimo teksto.

Taryba šį politinį susitarimą patvirtino 2015 m. birželio 10 d., o 2015 m. birželio 15 d. per pirmąjį svarstymą priėmė savo poziciją.

4.Išvada

Kadangi visi į Komisijos pasiūlymą įtraukti pakeitimai buvo aptarti neoficialiose trišalėse diskusijose, Komisija gali pritarti pakeitimams, kuriuos Taryba priėmė savo per pirmąjį svarstymą priimtoje pozicijoje.